यूपी में भी एमपी जैसा कांड: सोनभद्र में दबंग ने आदिवासी पर किया पेशाब
उत्तर प्रदेश के सोनभद्र में दलित युवक की पिटाई करने के बाद जूता चटवाने का मामला अभी ठंडा पड़ा भी नहीं था कि एक और दबंग युवक ने दलित आदिवासी के कान में पेशाब कर दिया। पुलिस की नींद तब टूटी जब जब समूची घटना का वीडियो सोशल मीडिया पर वायरल होने लगा। ताजा घटना सोनभद्र के जुगैल थाना क्षेत्र की है। पेशाब कांड का वीडियो वायरल होने के बाद हड़कंप मच गया। पुलिस ने गुरुवार की देर शाम आरोपित युवक समेत दो लोगों के खिलाफ मुकदमा दर्ज करने के बाद दोनों को गिरफ्तार कर लिया। गांव में पुलिस फोर्स तैनात कर दी गई है। पुलिस उच्चाधिकारियों ने समूचे मामले की त्वरित जांच के कड़े निर्देश दिए हैं।
सोनभद्र में दलित आदिवासी के कान में पेशाब किए जाने का मामला 11 जुलाई 2023 का है। इस वारदात का वीडियो पिछले दो दिनों से सोशल मीडिया पर तेजी से वायरल हो रहा है। घटना ओबरा थाना क्षेत्र के घटीटा गांव की है। पुलिस के मुताबिक, मंगलवार की रात जवाहिर पटेल और उसके साथी कुलैट ने आदिवासी युवक गुलाब कोल को अपने घर बुलाया। दोनों ने गुलाब पर दबाव डाला और उसे जबरिया शराब पिलाई। इसी दौरान किसी बात पर दोनों के बीच कहासुनी हो गई। फिर मारपीट होने लगी। विवाद इतना ज्यादा बढ़ गया कि आरोपितों ने दलित आदिवासी को दौड़ा-दौड़ाकर पीटा। गुलाब जमीन पर गिर गया तो आरोपित ने उसके कान में पेशाब कर दिया। जवाहिर पटेल आदिवासी युवक के कान में पेशाब कर रहा था और उसका साथी कुलाटे वीडियो बना रहा था। बाद में दोनों ने मिलकर उसे सोशल मीडिया पर वायरल कर दिया।
सोनभद्र पुलिस ने आरोपित जवाहिर पटेल और उसके साथी कुलाटे को गिरफ्तार कर लिया है। घटीटा गांव में भारी पुलिस फोर्स तैनात की कर दी गई है। इससे पहले मध्य प्रदेश के सीधी में ऐसा ही मामला सामने आया था, जहां नशे में धुत भाजपा के एक कार्यकर्ता ने आदिवासी युवक पर पेशाब कर दिया था।
इस मामले में आरोपित और पीड़ित दोनों ही घटीटा गांव के रहने वाले हैं। पुलिस तब हरकत में आई जब 13 जुलाई 2023 को अपराह्न करीब तीन बजे मनीष देव नामक एक व्यक्ति ने ट्वीटर के जरिये पुलिस को सूचना दी और बताया कि घटिहटा गांव में कोल आदिवासी समुदाय के युवक के साथ अमानवीय हरकत की गई है। ट्वीट के साथ वायरल हो रहे वीडियो को भी टैग किया गया था। वाकये की सूचना मिलते ही पुलिस में हड़कंप मच गया।
सोनभद्र के पुलिस अधीक्षक डॉ. यशवीर सिंह भारी पुलिस फोर्स के साथ मौके पर पहुंचे। पुलिस पीड़ित आदिवासी गुलाब कोल को उस जगह ले गई, जहां उसके साथ वारदात हुई थी। पूछताछ करने के बाद पुलिस ने आनन-फानन में मामला दर्ज करने के साथ ही दोनों आरोपितों को गिरफ्तार कर लिया। पुलिस के मुताबिक, घटना के दिन दोनों ने साथ बैठकर शराब पी और खाना भी खाया था।
सोनभद्र के पुलिस अधीक्षक डॉ. यशवीर सिंह के मुताबिक, आदिवासी युवक के कान में पेशाब करने और उसका वीडियो बनाकर सोशल मीडिया पर वायरल करने का मामला दो दिन पुराना है। पीड़ित और आरोपित दोनों परिचित हैं और एक ही गांव के रहने वाले हैं। घटना के समय पीड़ित और आरोपित दोनों ही शराब के नशे में थे। पीड़ित को यह नहीं पता था कि जवाहिर पटेल ने उसके साथ किस तरह का व्यवहार किया। पीड़ित को अपना वीडियो सोशल मीडिया पर वायरल होने के बारे में भी जानकारी नहीं थी। जब उसने वीडियो देख तब उसे पता चला कि घटना की रात जवाहर पटेल ने उसके कान में पेशाब किया था। फिलहाल आरोपी जवाहर पटेल और उसके साथी कुलाटे को गिरफ्तार कर जेल भेज दिया गया है।
सोनभद्र पुलिस अभियुक्त जवाहिर पटेल और कुलाटे को के खिलाफ दलित अत्याचार निवारण अधिनियम के तहत मामला दर्ज किया है। घटना की जानकारी मिलने पर गुरुवार देर शाम डीआईजी आरपी सिंह सोनभद्र के जुगैल थाने पर पहुंचे और घटना की जानकारी हासिल की। उन्होंने इस मामले की जांच के आदेश दिए हैं। आरोपित युवक सत्तारूढ़ दल से जुड़े बताए जा रहे हैं।
सोनभद्र के शाहगंज थाना क्षेत्र के बहुआर गांव में दबंग लाइनमैन तेजबली पटेल ने कुछ रोज पहले एक दलित युवक की पिटाई कर दी थी। बाद में युवक राजेंद्र से चप्पल चटवाया और उठक-बैठक भी कराई। 09 जुलाई 2023 को इस घटना का वीडियो वायरल होने पर पुलिस ने मुकदमा दर्ज कर लाइनमैन को गिरफ्तार कर लिया। बाद में पावर कॉरपोरेशन ने संविदा लाइनमैन को 10 जुलाई को बर्खास्त कर दिया था। आरोपी संविदा लाइनमैन तेजबली सिंह पटेल ओढ़हथा गांव का निवासी है।
राष्ट्रीय अनुसूचित जाति आयोग के अध्यक्ष विजय सांपला ने दलित युवक से जूता चटवाने के मामले में नोटिस जारी करते हुए राज्य सरकार से 17 जुलाई तक विस्तृत ब्योरा तलब किया है। इस मामले का पटाक्षेप हुआ भी नहीं था कि दूसरी बड़ी घटना सामने आ गई। शर्मशार करने वाली दोनों घटनाएं एक हफ्ते के अंतराल पर हुई हैं। भाजपा शासन में दलितों के साथ हो रहे अत्याचार ने योगीराज के सुशासन पर बड़ा सवाल खड़ा किया है।
इसे भी पढ़ें : यूपी : दबंग लाइनमैन ने दलित युवक से चप्पल चटवाया, समुदाय में रोष, योगी सरकार की छीछालेदर
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva